Folketing
2013-02-28

Jeg ved ikke, hvor hr. Esben Lunde Larsen har været henne, når vi har behandlet de to lovforslag, som ligger i Landdistriktsudvalget, men det er imod bedre vidende, hvis man siger, man ikke har set, at der er de to lovforslag i Landdistriktsudvalget. Der er en række tværgående initiativer. Der var en udligningsordning i forhold til transportområdet, da man fordelte milliarden, hvor Venstre ikke var med, 57 mio. kr. om året i 5 år til kollektiv transport og udvikling af det i landdistrikterne. Og så håber jeg, hr. Esben Lunde Larsen har haft tid til at læse »Vækstplan DK«, hvor der ligger 400 mio. kr. til nedrivning, 200 mio. kr. til kystbeskyttelse, 60 mio. kr. til Bornholm osv. Der er en lang række initiativer, der går på tværs. I stedet for at man sådan tager den lidt sure attitude på, så lad os da glæde os over, at der nu sker noget for landdistrikterne. Der kommer penge til nedrivning og til byfornyelse, der kommer penge til kystbeskyttelsen, og alt sammen er med til at understøtte rammebetingelserne og sikre, at der kommer vækst. Det håber jeg Venstre vil være rigtig glade for.